

Αρκαλοχώρι, 04/ 08 /2025

Προς: ΜΜΕ

**ΔΕΛΤΙΟ ΤΥΠΟΥ**

**Με επιτυχία και παρουσία πλήθους κόσμου η βραδιά αφήγησης παραμυθιών στη Λύττο, προς τιμήν του Αριστοφάνη Χουρδάκη**

Μεεπιτυχία πραγματοποιήθηκε το Σάββατο 2 Αυγούστου 2025, στον αύλειο χώρο του Δημοτικού Σχολείου Λύττου, η Βραδιά Αφήγησης Παραμυθιών, μια εκδήλωση που τείνει να γίνει θεσμός και διοργανώνεται στη μνήμη του σπουδαίου δασκάλου και συλλέκτη παραμυθιών, Αριστοφάνη Χουρδάκη.

Η εκδήλωση, που διοργανώθηκε από το Κέντρο Κρητικής Λογοτεχνίας, με την πολύτιμη αρωγή του Δήμου Μινώα Πεδιάδας, της Τοπικής Κοινότητας Λύττου, της Ενορίας Λύττου, του Συλλόγου Φίλων της Αρχαίας Λύττου και του Πολιτιστικού Συλλόγου Λύττου, συγκέντρωσε πλήθος κόσμου, τιμώντας τη μνήμη του Αριστοφάνη Χουρδάκη και διατηρώντας ζωντανή την πλούσια προφορική μας παράδοση.

Στον χαιρετισμό του, ο Δήμαρχος Μινώα Πεδιάδας Βασίλης Κεγκέρογλου, εξέφρασε την ιδιαίτερη τιμή και χαρά του Δήμου που φιλοξενεί αυτή τη βραδιά, τονίζοντας τη σημασία της, ως ελάχιστης οφειλόμενης τιμής στον Αριστοφάνη Χουρδάκη. Ο Δήμαρχος αναφέρθηκε στο έργο και την προσφορά του Αριστοφάνη Χουρδάκη, ενός ανθρώπου που γεννήθηκε στο χωριό Αγία Παρασκευή του Δήμου Μινώα Πεδιάδας και αφιέρωσε ένα μεγάλο μέρος της ζωής του στη διάσωση και καταγραφή των παραμυθιών και των εύθυμων ιστοριών της Κρήτης. Τόνισε ότι ο Αριστοφάνης Χουρδάκης, ως κορυφαίος Κρητικός λαογράφος, διέσωσε ένα μεγάλο μέρος των θησαυρών της προφορικής μας λογοτεχνίας, ένα έργο που περιλαμβάνει 20 βιβλία με παραμύθια και τιμήθηκε το 2013 από την Ακαδημία Αθηνών.

Η βραδιά περιελάμβανε αφηγήσεις παραμυθιών από παραμυθάδες από όλη την Κρήτη, οι οποίοι, με τον παλαιό τρόπο, ταξίδεψαν τους παρευρισκομένους σε μαγικούς κόσμους γεμάτους σοφία και φαντασία. Η εκδήλωση στέφθηκε με απόλυτη επιτυχία, προσφέροντας μια όμορφη και αξέχαστη εμπειρία σε όλους τους συμμετέχοντες.